b'\n_START_ARTICLE_\nJugoslavija med prvo in drugo svetovno vojno\n_START_PARAGRAPH_\nJugoslavija je bilo skupno ime za ve\xc4\x8d dr\xc5\xbeav ju\xc5\xbenoslovanskih narodov na severozahodu Balkanskega polotoka med letoma 1918 in 2003. Ta \xc4\x8dlanek opisuje zgodovino med letoma 1918 in 1941.\n_START_SECTION_\nDr\xc5\xbeava Slovencev, Hrvatov in Srbov\n_START_PARAGRAPH_\n5. in 6. oktobra 1918 je bil v Zagrebu ustanovljen Narodni svet Slovencev, Hrvatov in Srbov. V sprejetem pravilniku je poudaril, da je\xc2\xa0\xc2\xbbpoliti\xc4\x8dni predstavnik vseh Slovencev, Hrvatov in Srbov, ki \xc5\xbeive v Hrva\xc5\xa1ki in Slavoniji z Reko, v Dalmaciji, Bosni in Hercegovini, Istri, Trstu, Kranjski, Gori\xc5\xa1ki, \xc5\xa0tajerski, Koro\xc5\xa1ki, Ba\xc4\x8dki, Banatu, Baranji, Medjimurju in po ostalih krajih jugozahodne Ogrske.\xc2\xab\xc2\xa0Narodnemu svetu je formalno na\xc4\x8deloval Anton Koro\xc5\xa1ec, v njegovi odsotnosti pa sta ga vodila Svetozar Pribi\xc4\x8devi\xc4\x87 in dr. Ante Paveli\xc4\x87 (le-tega ne smemo zamenjevati s kasnej\xc5\xa1im vodjo NDH)._NEWLINE_Avstro-Ogrska je oktobra antanti v zameno za premirje ponudila avtonomijo za slovanske narode v dr\xc5\xbeavi, kar pa je predsednik ZDA Woodrow Wilson zavrnil. Narodni svet je na podlagi te zavrnitve 21. oktobra zahteval brezpogojno samoodlo\xc4\x8dbo. Po porazu Avstro-Ogrske in centralnih sil sta hrva\xc5\xa1ki sabor v Zagrebu in ljudski shod v Ljubljani 29. oktobra razglasila narodno osvoboditev in ustanovitev samostojne Dr\xc5\xbeave Slovencev, Hrvatov in Srbov s sredi\xc5\xa1\xc4\x8dem v Zagrebu. 31. oktobra je bila v Ljubljani ustanovljena Narodna vlada SHS v Ljubljani. Ta je bila najvi\xc5\xa1ji zakonodajni in upravni organ v Sloveniji. 1. novembra je Narodni svet za \xc5\xa0tajersko povi\xc5\xa1al Rudolfa Maistra v generala in mu poveril poveljstvo na slovenskem \xc5\xa0tajerskem. 23. novembra so slovenske enote razoro\xc5\xbeile nem\xc5\xa1ke brambovce v Mariboru.'